khistorydata/jeongjo-sjw-relations huggingface dataset:
정조 15년
辛亥五月二十四日辰時上御重熙堂左承旨入侍時行左承旨李祖承記事官李海隣洪樂游徐有聞京畿監司徐鼎修以次進伏訖上曰道內農形何如云耶鼎修曰秋牟幾盡刈取春牟亦方始穫畓穀除草方張目下所見可謂豐登云矣上曰今則更無望雨之事耶鼎修曰別無大段望雨而若於晦前更得霈然則豐登將無慮云矣鼎修曰畿驛貧殘爲八路最其所立馬本極苟艱而昨今年來騎馬中稍有步品者太僕下屬隨輒牽去不啻屢次故驛卒輩擧皆退縮雖有闕額不敢代立驛馬之不成貌樣專由於此御乘事體自別固不敢議到而近聞驛馬之入於太僕者皆不過爲諸郞仕官之馬及各處頒賜之用云然則當初太僕下屬之凭藉擅奪尤係慅駭此若不一番痛禁則畿驛難支之端何以救得乎臣意則此後御乘可合馬匹則太僕提擧分付該驛使其察訪領納看品而如其不合則趁卽退送外此若或以郞官所騎頒賜待令如前擅奪則自臣營該郞官論列狀聞以聽處分之意出擧條定式何如上曰依爲之如是定式之後該寺不能遵守本道不卽陳論烏在其定式之意乎以此分付該寺本道惕念擧行可也出擧條命退諸臣以次退出
정조 15년
行都承旨洪明浩坐行左承旨李祖承坐右承旨柳文養坐左副承旨李書九坐直右副承旨李益運坐同副承旨李昌會坐直注書李海隣仕直一員未差假注書洪時濟仕事變假注書李明淵仕
정조 15년
李祖承啓曰禁軍別將趙圭鎭今方以禁軍祿試射慕華館出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 15년
傳于李昌會曰同副承旨入侍
정조 15년
以副行首宣傳官閔致協汰去傳旨傳于李祖承曰閔致協其間許久在外則以此捧現告極爲駭然此傳旨勿施現告書送宣傳官査出拿處傳旨更爲修正
정조 15년
以宣傳官試講單子傳于李祖承曰四月射會今始爲之其間設令廳首有故新除之人除拜已久則豈可無端不爲乎極爲駭然當該行首宣傳官副行首宣傳官竝汰去令該曹口傳差出雖以堂下朔試射言之初旬前每不如例設行故宣傳官輩亦效嚬此已未妥武臣各廳無非本兵所管則幺麽按例之事亦不能以時提飭致煩辭敎兵曹判書金文淳從重推考
정조 15년
兵曹口傳政事以安橚李煜爲宣傳官
정조 15년
柳文養以忠勳府言啓曰奎章閣草記故大提學梁誠之後孫招問事答曰梁德履銀印差備加差待窠陞實嫡長待其祿仕年滿卽令該府草記亦自內閣微稟則當有收用之擧以此分付可也事命下矣佐理功臣南原君梁誠之嫡長孫梁好仁居在京畿通津地云故招問其來歷則果是十四代孫而其曾祖梁逵以嫡長參於揚武錄券好仁年今二十四歲矣旣是功臣嫡長則今當口傳施行梁德履之代爲忠儀有違法典梁德履嫡長口傳勿施何如傳曰允旣覓其嫡長則當敍蔭仕何必爲忠儀例付乎梁好仁今日政初仕調用如非科工者付之兵判梁德履事或有可倣之例忠義特爲仍存後草記可也
정조 15년
洪明浩以吏曹言啓曰孝陵參奉吳載能呈狀內所患痰癖之症近又添劇時月之內萬無蠢動供職之望云身病旣如此則不可强令察任今姑改差何如傳曰允
정조 15년
以承旨望筒傳于李祖承曰前望單子入之待下批牌招察任
정조 15년
有政吏批判書徐浩修參判朴祐源參議李洪載行都承旨洪明浩進以李龜雲爲副修撰鄭來百爲吏曹正郞沈公著爲工曹正郞李一源爲漢城主簿梁好仁爲孝陵參奉鄭益祚爲敦寧都正張至顯爲吏曹正郞權以綱爲大司諫閔昌爀爲獻納韓致應爲持平韓用鐸爲吏曹佐郞洪秀晩爲典籍書題金大進單付
정조 15년
兵批判書金文淳參判閔台爀參議李夔病參知孟至大入直進行左承旨李祖承進副司直李勉兢副司果韓用鐸洪秀竝單付
정조 15년
以大司諫權以綱獻納閔昌爀持平韓致應牌不進罷職傳旨傳于柳文養曰只推
정조 15년
柳文養啓曰大司憲洪檢執義李思祚掌令李祉永權儐持平李尙友牌招啓辭未下持平韓致應牌不進監察茶時之意敢啓傳曰知道
정조 15년
洪明浩啓曰左副承旨李書九以前任寧邊府使方在解由未出中何以爲之敢傳曰勿拘牌招
정조 15년
刑曹參議前望單子入之徐美修落點
정조 15년
以府掌務內官手本傳于李書九曰依手本施行事分付
정조 15년
以大嬪宮守宮內官手本傳于李益運曰發遣郞廳看審修補後草記此後間一年每歲三月發遣郞官看審執頉隨卽修補後草記墓道亦令地方官春秋看審形止報來後狀聞事分付該曹該道墓監及下屬處當有給復比他例差等以三結磨鍊劃給事分付
정조 15년
兵曹以趙圭鎭爲禁軍別將
정조 15년
以李檍囚單子傳曰柳文養曰分揀放送
정조 15년
李祖承以兵曹言啓曰五衛將尹敬喆忠壯衛將金光屹俱以身病猝重時月之內無望供職呈狀乞遞實病旣如此則宿衛輪番之任不可久曠竝改差何如傳曰允
정조 15년
李益運以漢城府言啓曰南部未婚未葬之類過行已畢故別單書入之意敢啓傳曰知道
정조 15년
李益運以漢城府言啓曰東部未婚未葬之類過行已畢而未婚二人中西平君庶孫女禫月未盡七月始爲擇日報來故不敢遲待以一人已過婚者先爲別單書入而庶孫子則今至三朔廣求京鄕而終未定婚云故使該府以斯速完定後來告事連加申飭於其門長之意敢啓傳曰知道
정조 15년
柳文養以義禁府言啓曰順天前府使尹光顔長興府使元永胄以稅穀晩時裝發事有待畢納後使之自現就囚之命故行會本道矣尹光顔今方待命卽當拿囚而月前戶曹啓目判付內今年稅穀如或無弊上納係是宥旨前事竝與拿問而分揀事命下矣尹光顔所犯旣是宥旨前事何以爲之敢稟傳曰蕩滌
정조 15년
柳文養以義禁府言啓曰朔州府竄配罪人沈頤之移配陽德价川郡竄配罪人李得濟移配中和事命下矣依例發遣府都事及書吏沈頤之移配陽德縣李得濟移配中和府之意敢啓傳曰古有任便居住之律名任住亦竄配也已令該道不待本府關文移配則本府草記之無措語直請發遣郞吏者難免不審卿則推考移配則依任便居住例施行行會道臣令沿路各該邑領付配所後狀聞事分付可也
정조 15년
敦寧都正李勉兢疏曰伏以臣於月前爲見病父徑往嶺邑矣忽於今月初四日政目伏奉恩旨以臣爲敦寧府都正者臣聞命惶感竭蹶催還今始出肅少伸叩謝之忱而第臣本無敦寧在法當遞玆敢援例陳章仰瀆崇聽伏乞聖上天地父母特命鐫改以存公格以安私分千萬幸甚臣無任云云傳于洪明浩曰許遞差代
정조 15년
辛亥五月二十五日卯時上御誠正閣同副承旨入侍時同副承旨李昌會記事官李海隣洪樂游徐有聞以次進伏訖上曰右承旨左副承旨右副承旨入侍出榻敎賤臣承命出傳右承旨柳文養左副承旨徐美修右副承旨李益運進伏命書傳敎曰刑曹參議前望單子入之待下批牌招察任上曰承旨有闕之代今日政差出出榻敎上曰在外臺諫許遞今日政差出出榻敎命書傳敎曰今日聞是禁軍祿射而別將尙不以無故人差出以至四次改望事體所在極爲駭然當該兵曹堂上從重推考上曰未肅拜吏曹正郞改差今日政差出出榻敎命退承史以次退出
정조 15년
行都承旨洪明浩坐行左承旨李祖承坐右承旨柳文養坐直左副承旨李書九坐右副承旨李益運坐直同副承旨李昌會坐注書李海隣仕直一員未差假注書洪時濟仕事變假注書李明淵仕
정조 15년
柳文養啓曰合辭方張之時兩司無詣臺之員事甚未安牌招啓辭未下外未肅拜人員竝卽牌招何如傳曰允
정조 15년
李昌會啓曰有司堂上趙鼎鎭依下敎來待矣傳曰入侍
정조 15년
傳于洪明浩曰當該中官汰去
정조 15년
傳于李祖承曰水原邑內儒生試取時賦三中幼學申熙朝八子百選一件賦三下一幼學睦大權義三下一幼學辛德羽賦三下幼學林勉喆鄭世豐尹絖義三下生員鄭遂龜各紙一卷扇三柄蘇魚二級賦次上生員朴師永幼學朴周陽睦大淳尹範楫金栻尹聲烈洪樂鍈金星運權倚曺運喆尹炯東柳聖儀權祐沈秀永都廷耆義次上幼學李基述各米三斗扇二柄蘇魚二級賦次中幼學沈晉恭曺學振金華健李東茂朴師絢沈毅鎭金樂洙李龍鎭李元喆尹海東李宅新沈鼎恭具允益崔守哲閔榮遠李興元尹得實申勗李弘德申光愚生員李得養幼學具允恒金星緯朴師義金樴安文欽李東榮安時重李基逸義次中幼學李尙眞金致聖金胄鎭具允豐金昇鎭權警朴師默各米二斗扇一柄蘇魚一級賦次下幼學都廷耉李時學金樂淵沈緯鎭李徽祚沈鼎鎭鄭塾各米二斗扇一柄蘇魚一級義外進士許暕扇一柄賜給
정조 15년
傳于李祖承曰水原邑內及園底武士試取時柳葉箭一巡哨官出身李得弘貫三中邊一中加資壯勇軍林逸參邊四中閑良金義福貫二中邊一中竝直赴殿試出身尹致章貫一中邊二中邊將除授折衝崔道義等二人邊三中各米五斗蘇魚三級壯勇軍金五鼎等三人貫一中邊一中各米四斗蘇魚二級閑良鄭喆信等十三人邊二中各米三斗蘇魚二級旗牌官閑良金在信等六人貫一中敎鍊官表昌文等四十人邊一中各米二斗蘇魚一級小布一巡知彀官出身李益泓等十一人三中各米二斗扇一柄敎鍊官折衝洪命淵等二十八人二中各米一斗扇一柄賜給
정조 15년
李益運以戶曹言啓曰因大嬪宮守直內官手本發遣郞廳看審修補後草記事命下矣發遣本曹郞廳看審則正當分閤塗紙靑綃帳三件座面紙一件滿花地衣一部退白紋地衣一浮前面蘆簾三浮靑木帳一件移安廳塗窓紙別紋地衣一浮中排設廳塗窓地白紋地衣一浮內神門靑木帳三浮外神門靑木帳二浮造果廳塗窓紙白紋地衣二浮竝破傷故仍令監董卽爲修改之意敢啓傳曰知道
정조 15년
李益運以戶曹言啓曰卽接廣興倉所報則判府事兪彦鎬自庚戌七月至今五月合十一朔祿俸終不領受來六月朔祿牌亦不出給云何以爲之敢啓傳曰更令倉官輸送
정조 15년
洪明浩以忠勳府言啓曰佐理功臣南原君梁誠之嫡長孫訪問草記傳曰允旣覓其嫡長則當敍蔭仕何必忠儀例付乎梁好仁今日政初仕調用如非科工者付之兵判梁德履事或有可倣之例忠儀特爲仍存後草記可也事命下矣勳臣支孫亦皆口傳有忠儀之名而至於嫡長忠儀則入廳付祿此所以有支嫡之別也支孫付祿初無可倣之例而今此梁德履倣例仍存之命寔出於特恩則今其嫡長未及口傳已筮初仕梁德履成給支孫忠儀口傳代付加出嫡長祿窠何如傳曰允
정조 15년
李祖承以兵曹言啓曰禁軍來秋冬等祿試射時沒技人別單中閑良之直赴出身之加資依定式各其名下懸註以入而其中柳葉箭沒技直赴朴載潤旣在放榜前自下不敢擅便何以爲之敢稟傳曰知道直赴朴載潤一體加資待唱榜使之懸圈可也
정조 15년
辛亥五月二十六日辰時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上命書傳敎曰凡發號施令先求矯弊不爲弊之方次念師古勿創新之義分明有效益者亟當斷而行之兵制有國所重而比來各營無不有弊莫甚於龍虎營之禁旅在初設時豈或如許挾當百之勇負兼人之藝在家佩勿禁牌立番穿唐雲鞋秩視正職拜必廳上雖漢之期門羽林其榮寵無過於此而去古漸遠古規掃地衣裝之藍縷騎鬣之玄黃年復年來日甚一日人之視渠渠所自待安得不蔑如而欿然乎大抵兵者尙氣激而勸之然後可責實用古人以倡勇敢三字爲謀國之良策旨哉豈欺我哉朝家於禁旅之多少弊瘼憧憧不寘或面飭別將或召閱各番而徒言無益徒令不從面飭不如不召閱不如不閱然於春初咸聚七百禁旅於上林射而較馳而試未聞一巡五中徒見十步九蹶在其時也非不欲大加釐正而事貴謀始不得不鄭重至今今旣謀之熟矣一曰無用爲有用作精兵也一曰七百改六百復舊制也壯勇之設蓋有待於後日壁壘初開士馬團鍊移彼屬此爲益甚鉅而六百舊制於龍虎營亦未必無助少則專專則精自然有簡而易制之妙此所謂一擧兩得也聞於今日以祿射禁旅會於郊館宣示師古矯弊之本意此其時時不可越自今禁軍番數以內禁羽林兼司僕各二番復舊定制每番以五十人輪番除一番屬之壯勇而先以五十人移屬又以五十人分屬於各番其中積仕到老者若以老無能馬不壯歸之各番分屬之秩則去者受者仕皆退期月日之差退尙且切可矜必不止於月日而已乎然則適足爲祛瘼增瘼之歸移屬五十人內久勤年滿者雖人老馬疲自可留意於收用區處竝屬壯勇而餘數數十人就各番捧自願考根派備實預差選擇啓聞命退承史以次退出
정조 15년
辛亥五月二十六日辰時上御重熙堂右副承旨戶曹判書同爲入侍時右副承旨李益運戶曹判書趙鼎鎭假注書洪時濟記事官洪樂游徐有聞以次進伏訖上曰左副承旨入侍賤臣承命出傳上曰大嬪墓道與祠宇已令修葺而見其祭品進排太常謄錄則獨違於國制自今忌祀移行於墓所而各陵園享事皆用素饌獨於大嬪墓不可異同一依各墓例擧行可也大嬪祭品定式不知始於何時戶判筵退後詳考草記可也仍命益運書傳敎曰大嬪墓道與祠宇旣命修治仍問太常進排祭品規式則墓祭四名日廟祭四仲朔固可矣忌祀之行於廟殊乖禮意至於廟祭之用獐肉亦違近式忌祀移設於墓依他例專用素廟祭品之獐肉代用猪而祭品未知始自何時戶判筵退後詳考前例如有可以釐正者使之論理草記上曰鑄錢之役今至何境乎速速了畢則好矣鼎鎭曰連以速了之意申飭郞僚而凡鑄錢之事自然役巨雖使催促自前動費七十餘日云矣上曰始役今爲幾日鼎鎭曰自去月十八日爲始今爲四十日矣上曰轉漕垂畢乎鼎鎭曰幾半來泊矣上曰昨年收租數爻爲幾何鼎鎭曰十萬六千三百餘石矣上曰再昨年收租比昨年何如鼎鎭曰數爻臣未能詳記而不下十萬餘石矣昨年收租纔過十萬石僅僅繼用略有衍餘而今年則十萬六千餘石之中法聖倉俊字等三隻船臭載所失爲三千餘石誠可惜矣上曰勘治敗船漕卒法律何如鼎鎭曰例於臭載地方十度刑訊三年後還送原籍官矣上曰三年牢囚十度刑訊者無乃官以故敗取招渠以抵賴圖生故至於此耶鼎鎭曰誠然矣上曰今番法聖倉臭載漕卒旣付完伯自本道從意見決處後狀聞之意卿其往復於完伯可也上命鼎鎭先退鼎鎭退出左副承旨李書九追後進伏上曰寧邊則癘氣何如書九曰本邑別無熾盛之患而沿路店幕殆無乾凈地矣上曰農形何如而去月之甘霈今初之兩次雨澤皆能均霑否書九曰中山之地素不畏旱故望雨之心比他稍歇而向時之雨甚適沿路農形實有豐登之望矣上曰西關之近來錢荒似必有由矣書九曰西土年來荐歉以貿穀費錢故皆云錢荒職由於此而且西民生財之道專由於蠶農而昨今年來蠶事失稔此尤爲錢荒之一端矣上曰寧邊乃是關防重地城餉儲峙自前屢有所提飭矣分留之法典守之節近果有實效否書九曰本府城池險固江邊六邑之路莫不綰轂於此實爲關西之第一要害朝家之設施經理與慈城無異而獨於城餉尙無劃一之規蓋山倉儲餉倉卽城餉積峙之所而野七面屬之山倉山六面屬之儲倉米太兩色限萬石分捧於二倉仍作三年一改色之制者厥惟久矣第因米穀辦備之難石路馱運之苦民人輩必欲移納于附近倉依式準捧之時絶無而僅有且以穀品最精之故營邑發賣吏鄕作奸必先此倉揆以事體誠可寒心今則本府穀摠比前稍減米太各萬石若復舊制則每當春糶之際兩年陳穀之夥多外倉應分之欠縮或不能無弊昨秋兩倉所捧米太合爲四千八百七十石零而今春則仍不還分來秋亦依昨年例劃捧滿萬石後定爲二留一分之法似爲便好此外又有兵營屯倉及雲山价川兩倉而雲山倉會付折米爲二千六百三石零价川倉會付折米爲六千二百六十石零而俱是半分半留之穀兵屯倉則米豆太合爲四千餘石營裨監捧雖或有弊自本邑亦不得一例操切而封倉未幾旋卽盡分無補緩急之需徒貽邑民之害今若革罷此規屬之本府與雲价兩倉竝爲二留一分之法雖値歉歲依慈城穀例狀聞後始得許分則其於足城餉祛民瘼之道可謂兩便至於屯倉耗穀係是兵營需用之物或自他邑或自本邑外倉依元數移劃取耗以充其代恐爲得宜故今因下詢敢此仰達矣上曰關西穀物孰非緩急之需而天設地塹萬年金湯惟鐵甕山城是也有是城無蓄峙之穀物誠不可使聞於隣國如慈城形便亞於甕城而分留之制猶如彼其嚴密雖在再昨年歉歲除非麥嶺艱食之最難堪時道伯亦不敢輕請加分則甕城事豈成說乎年前府使徐龍輔之辭陛也使之申諭民庶俾納城倉者予意在於有是城池不可無糧餉也近聞未過一二年依舊枵然云曩所申諭者卽復必不當如前散賣之謂也予於是不免欺寧邊之民寧不瞿然初欲摘發其後分糶之道帥臣及府使分等勘罪更思之三年一改色之舊例抛置已久間經大賑及捧平倉時故査勘一款姑且含忍而今筵之問於爾者必欲申嚴舊制責其實效卽令廟堂合行典守事宜參看爾奏論理草記與此批答謄布該府使卽揭板常目毋敢違越附陳兵營屬屯耗移劃事亦令廟堂一體稟處可也出擧條
정조 15년
行都承旨洪明浩坐行左承旨李祖承坐直右承旨李晩秀坐左副承旨柳文養坐右副承旨李書九坐同副承旨李益運坐直注書李海隣仕直一員未差假注書洪時濟仕事變假注書李明淵仕
정조 15년
洪明浩啓曰來初一日輪對日次矣敢稟傳曰爲之
정조 15년
柳文養啓曰大司憲洪檢執義李思祚掌令李祉永權儐持平李尙友牌招啓辭未下持平韓致應未肅拜監察茶時之意敢啓傳曰知道
정조 15년
洪明浩啓曰同副承旨李昌會今日不爲仕進卽爲牌招何如傳曰許遞前望單子入之
정조 15년
傳于洪明浩曰新除授承旨牌招察任
정조 15년
傳于李晩秀曰玉堂單番已至多日下番未肅拜人許遞前望單子入之待下批牌招入直
정조 15년
玉堂前望單子入之修撰申獻朝李彦祐副修撰韓光植落點
정조 15년
傳于洪明浩曰抱川縣監之代令該曹口傳差出
정조 15년
吏曹口傳政事以洪若浩爲抱川縣監
정조 15년
以修撰李彦祐副修撰韓光植牌不進罷職傳旨傳于李益運曰只推
정조 15년
辛亥五月二十七日午時上御重熙堂右承旨入侍時右承旨李晩秀記事官李海隣洪樂游徐有聞直閣徐榮輔以次進伏訖上命書傳敎曰近因朔寧郡守康命吉上京問邑中事蹟知有故監司忠壯公沈岱死綏處祠屋而取見其諡狀當壬辰之難功烈也節義也卓乎凜如令人不覺掩卷起敬貤贈領議政追錄府院君雖在於宣廟朝而旌諡之典始於肅廟朝因玉堂官李正臣建白許之主家零替無以狀往諗于太常者及至先朝庚寅特命議其始間已延諡與否又未可知令道伯探訪其後孫於流落地方招致營門詳叩狀聞朔寧地死綏處仍其舊屋修葺與配食人歲必一祭於戰死之日同死之軍校果依邑中故事近亦共侑乎亦令道伯問于該邑如云不爲使之復舊設行旣命歲祭葺祠祠不可無扁賜扁日遣官致祭祭文令入侍承宣撰進扁額亦以入侍閣臣書之承宣卽故玉堂李正臣之曾孫也閣臣卽忠壯之族從孫也事亦可謂不偶扁板下方仍令以此傳敎載錄榮輔曰向日莊陵配食壇設置時自上以楊嬪始於端廟有阿保之勞終與安平錦城同成仁之美奬其苦節憫其不祀命漢南後孫以奉其祭此實曠前之盛擧而但祠版追造非特敎不敢擅便尙不得擧行云故敢此仰達矣上曰依爲之造版日遣官致祭而中原史記其例旣多妃嬪姑勿論公主猶有諡焉楊嬪豈可無易名之擧以愍貞嬪楊氏書于祠版事令該曹分付主家可也出擧條命退諸臣以次退出
정조 15년
行都承旨洪明浩坐行左承旨李祖承坐右承旨李晩秀坐左副承旨柳文養坐直右副承旨李書九坐直同副承旨李益運坐注書李海隣仕直一員未差假注書洪時濟仕事變假注書李明淵仕
정조 15년
李祖承啓曰御營廳將官來言今日本廳軍兵日次私習云矣敢啓傳曰待晴爲之
정조 15년
柳文養啓曰大司憲洪檢執義李思祚掌令李祉永權儐持平韓致應李尙友牌招啓辭未下監察茶時之意敢啓傳曰知道
정조 15년
傳于洪明浩曰下直守令入侍
정조 15년
傳于洪明浩曰都承旨左副承旨入侍
정조 15년
傳于李晩秀曰今番水原儒武入格之類分等題給午飯之資俾渠輩新接者免艱食之患若令該府會減事面甚苟且以本府大同條中無論應納與儲置從便會減事分付該廳仍又下諭于該府使
정조 15년
李晩秀以弘文館言啓曰新除授修撰申獻朝時在京畿抱川任所副修撰李龜雲時在慶尙道禮安地經筵入番事緊請竝斯速乘馹上來事下諭傳曰依啓
정조 15년
李祖承以兵曹言啓曰傳曰凡發號施令先求矯弊不爲弊之方次念師古勿創新之義分明有效益者亟當斷而行之兵制有國所重而比來各營無不有弊莫甚於龍虎營之禁旅在初設時豈或如許挾當百之勇負兼人之藝在家佩勿禁牌立番穿唐雲鞋秩視正職拜必廳上雖漢之期門羽林其榮寵無過於此而去古漸遠古規掃地衣裝之藍縷騎鬛之玄黃年復年來日甚一日人之視渠渠所自待安得不蔑如而欿然乎大抵兵者尙氣激而勸之然後可責實用古人以倡勇敢三字爲謀國之良策旨哉豈欺我哉朝家於禁旅之多少弊瘼憧憧不置或面飭別將或召閱各番而徒言無益徒令不從面飭不如不飭召閱不如不閱然於春初咸聚七百禁旅於上林射而較馳而試未聞一巡五中徒見十步九蹶在其時也非不欲大加釐正而事貴謀始不得不鄭重至今今旣謀之熟矣一曰無用爲有用作精兵也一曰七百改六百復舊制也壯營之設蓋有待於後日壁壘初開士馬團鍊移彼屬此爲益甚鉅而六百舊制於龍虎營亦未必無助少則專專則精自然有簡而易制之妙此所謂一擧兩得也聞於今日以祿射禁旅會於郊館宣示師古矯弊之本意此其時時不可越自今禁軍番數以內禁羽林兼司僕各二番復舊定制每番以五十人輪番餘一番屬之壯營而先以五十人移屬又以五十人分屬於各番其中積仕到老者若以老無能馬不壯歸之各番分屬之秩則去者受者仕皆退期月日之差退尙且切可矜必不止於月日而已乎然則適足爲祛瘼增瘼之歸移屬五十人內久勤年滿者雖人老馬疲自可留意於收用區處竝屬壯營而餘數數十人就各番捧自願考根派備實預差選擇啓聞事命下矣依傳敎三番內禁衛一百人內久勤年滿就其十五年以上勤仕者十六人抄出其餘實差三十四人預差三十四人各番禁旅中捧自願考根派選擇而自願外不足者抄擇充數實預差合六十八人年歲根派居住區別懸錄別單書入而待其釐正餘數五十人分屬各番之意敢啓傳曰知道待下敎待令事分付夜來甘霔如脂如飴豈七百禁旅之解鬱之捷效乎休徵如此在予茂對之工益宜孜孜於其濟其蘇之方古人不言乎后來其蘇其濟君靈庶民尙然矧伊親軍朝家之視之何如渠輩之望望又何如而旣設言於渠輩曰予將爲若曹欲矯救其所矯救之者只是五十人之移屬壯營五十人之分屬各番而已則渠輩外面衣表雖似凡庸七百之中必有具眼而具識者以郊館宣諭之十行恩綸謂果一一踐其實乎否乎是不幾於欺渠輩乎朝家於渠輩切欲行一番矯救之政者已積有年矣趁此時又依舊提其端而引而發別無刮目之歸趣則自此雖日宣百諭決知其不之信豈不有關於國體事面卿與別將爛加商議仍又就議廟堂傍及諸武將須以刮目之方略詳細陳聞今番分屬五十人亦於一內番權付待各番窠出與各岐未口傳分排差塡事分付別將而一內之閑良全數及出身自願者移付額外雖未準六朔者除職勿拘事卿亦知悉武士拔身之道亦宜廣拓此後壯勇衛取才時各番時仕之久勤年淺者方外弓馬肄業者竝許通同越薦應試事卿與壯勇營知悉大抵奬藝然後銳精銳精然後皷勇向者訓局中旬猶且特敎設行況禁旅乎時令雖屬盛暑雨後必當晴佳禁旅等中旬賞試射卽爲設行此後無或如前抛置這這奬藝可也
정조 15년
李祖承以兵曹言啓曰今日各廳堂下武臣朔試射設行事昨日單子啓下矣雨勢如此待晴設行之意敢啓傳曰欲待晴則再明卽六月也六月盛暑例有休息之式則將於七月追設卿之旬前無故日不爲設行之罪不可不一問幺麽微細之事輒煩飭敎飭敎之下亦不小心憧憧近來國綱雖曰到處掃地似此復舊制未久之事猶如是抛棄此草記無一言捧納承旨從重推考試射則退行於七月兵曹判書金文淳爲先記過七月專經試射日待令此後嚴飭之意言于廟堂可也
정조 15년
辛亥五月二十八日卯時上御重熙堂都承旨左副承旨入侍時行都承旨洪明浩左副承旨柳文養記事官李海隣洪樂游徐有聞以次進伏訖上命書傳敎曰課農雖異於催科不可許久曠官未下直守令皆令明日辭朝慶州府尹不可如是遲滯而成命之下尙無動靜事體所在殊極未安令該曹問其委折草記上曰抱川縣監當日辭朝出榻敎命退承史以次退出
정조 15년
辛亥五月二十八日辰時上御重熙堂同副承旨下直守令同爲入侍時同副承旨李益運假注書洪時濟記事官洪樂游徐有聞抱川縣監洪若浩以次進伏訖上曰守令進前若浩進伏奏職姓名訖上曰爾之親年幾何若浩曰今爲九十一歲矣上曰洪復浩今居何官乎益運曰尙衣主簿矣上曰年限已過耶益運曰然矣上敎若浩曰洪復浩已過年限故向日全義縣監望筒認以洪復浩果爲越點矣追後覺之是爾也又聞爾有老親云尤爲可矜今此抱川之作窠特除非但爲爲官擇人之意爲有篤老之親故也將往之便雖不若全義之家近今日之卽令辭陛蓋爲趁卽下鄕將母上來以爲極熱前莅任之地也上命若浩先退若浩退出上曰洪復浩洪若浩洪樂敏洪樂安等名每相交換終不能辨別洪樂敏是誰之子乎益運曰洪亮漢之子也上曰今日之雨好矣益運曰然矣上命記事官徐有聞以口傳往諭于左議政蔡濟恭曰向時之雨澤卿雖不有其功而今日之雨又此知時此是卿燮理之功實爲卿賀也寧邊鐵甕山城卽昔唐太祖隋煬漢武之終始狼狽處則其城池之固實我國之金湯而其所儲餉不可尋常故前已申飭而今見李書九擧條則所謂儲餉分留之法萬不成說故已有令廟堂論理草記之敎卿其詳量善處可也武臣朔試射旣復舊制每於初旬前使之設行而今見兵判草記則請以待晴退行云云再明卽六月也盛暑休息已是古例無故不卽設行今云退行者兵判事誠可駭然武臣而不肄射文官而不讀書其可成說乎十巡無分後自歸落仕而已有先甲之令則豈有十巡無分見汰職名之慮乎似此微細之事屢煩飭敎卿須時時董飭於此等事亦可也予於近來凡事專委於卿賴以省勞者多矣近日肇熱無異庚炎次對予當俟數日雨後稍涼之時可以下敎明日則頉稟可也文襄公文集卿其見之否如未見之則當自內閣送之矣有聞承命出去上命退承史以次退出
정조 15년
行都承旨洪明浩坐行左承旨李祖承坐右承旨李晩秀坐左副承旨柳文養坐右副承旨李書九坐直同副承旨李益運坐直注書李海隣仕直一員未差假注書洪時濟仕事變假注書李明淵仕
정조 15년
李祖承啓曰備邊司郞廳來言今日賓廳日次而大臣身病不得來會云矣敢啓傳曰知道
정조 15년
傳于李晩秀曰禮房承旨馳詣宗廟景慕宮奉審摘奸以來
정조 15년
傳于洪明浩曰下直守令留待
정조 15년
備忘記江界府使李義弼下直長弓一張長箭一部片箭一部筒兒一介賜給
정조 15년
柳文養啓曰明日抄啓文臣親試爲之事命下矣處所以何處爲之乎敢稟傳曰春塘臺爲之
정조 15년
以江華留守洪秀輔狀啓本府城堞修築監董都監都廳以下各務牌將等區別開錄令該曹考例稟處事傳于李晩秀曰修堞之勞旣如此中軍李潤國熟馬帖一隻賜給都廳李命運半熟馬帖一隻賜給別看役及策應監官土校金鼎胤金普聲等特竝賞加其餘一等以下校吏賞典令該曹考前例回啓事分付
정조 15년
李書九以賑恤廳言啓曰今五月朔各部字內出幕病民中身死貧不掩土者東部字內五名西部字內三名南部字內五名合十三名恤典布各一疋錢各一兩上下後別單書入之意敢啓傳曰知道嚴飭各部無或遺漏可也
정조 15년
李書九以賑恤廳言啓曰南部惠民署契任掌李億金今月二十七日本洞路傍得今年生遺棄男兒同里居良女洪召史欲爲收養貧不自食願爲受料告于本部自該部今二十八日牒呈故依節目給料使之乳養之意敢啓傳曰知道
정조 15년
李祖承以兵曹言啓曰本曹堂上軍官敎鍊官禁軍替兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 15년
辛亥五月二十九日辰時上御誠正閣右副承旨同副承旨下直守令同爲入侍時右副承旨李書九同副承旨李益運假注書洪時濟記事官洪樂游徐有聞江界府使李義弼潭陽府使李尙度順興府使許晪昌原府使柳文植豐德府使吳載光全義縣監金思義以次進伏訖上曰守令以次進前江界府使李義弼進伏奏職姓名訖上曰江界一府到處受病向者關西道帥臣處以列邑鎭弊瘼事有傳敎及道臣啓本與廟堂回啓矣爾其見之否義弼曰臣未得見也上敎書九曰筵退後使之謄示可也上曰關西第一痼弊卽還多民小也道內邑鎭之弊欲一時矯救而廟堂難之故先從江界所管諸鎭而爲始矣今此特畀意豈徒然凡蔘弊邑弊民弊必思所以蘇革之道使戶口日增積弊日祛無負朝家軫念之意可也上曰江界自是防禦果有直狀啓之例乎義弼曰未之有也上曰如宣川三和永宗則俱有直狀啓之例至於萊灣亦非防禦而猶許直啓則本府之兼防禦邊地獨無此例誠怪矣每以此欲下敎而未果今因江倅之登筵當下敎矣因命書九書傳敎曰守令之兼帶防禦使者如戎務邊政率皆直狀啓萊灣雖非防禦亦然而江界之爲邊邑無異於萊灣戎務邊政亦豈比於永宗三和等內地乎然猶不敢直狀啓雖有許多弊瘼之可合登聞者自京關問者每不免節次轉由必皆借視代聽於巡營如是而江府體貌安得不卑下乎曾欲定式而未果適因該倅辭陛召見面諭此後江界府依他獨鎭防禦例軍政蔘政民事邊事凡有關於弊瘼者許令府使直啓俾江民知不遐渠之意事令廟堂知悉分付上曰旣許直狀啓爾之到府後參量事宜可以狀啓者狀啓可以陳疏者陳疏其外雖非本府屬鎭之地可合於蘇革者亦爲登聞而卽今帥臣出自將臣迨此之時列鎭之弊亦當次第矯救爾以多年閑休之人今當弊邑須思殫竭隨事矯革以爲一分報效之地可也義弼曰下敎如是縷縷臣敢不竭誠努力思所以對揚萬一而兵難遙度臣不敢指的仰對矣上曰昨今年江民之蠲稅減役在朝家軫念之道至矣盡矣而若不得永祛弊源使江民終不得還集按堵烏在其曲念之意乎上曰江界今可謂得人而甄用未久又出邊門殊可惜也然行且召之豈令久處塞外下去之後若無善治之聲則更何顔面反面於朝廷乎近者一兩重人蔘別卜定非不知爲弊於江界而惠慶宮藥用專以蔘料收效而所謂貢蔘全無可以堪用者如非兩重好品未有顯效故或下別卜定之命府使到任之後多岐求覓必以有眞液重爲一兩者隨得封進可也此則所重存焉如是敷申雖減江府一年之稅予所不惜其價爾其某條求得以爲狀聞上送而其採納人姓名亦爲登聞以爲施賞激勸之地而亦以有所重之意布諭渠輩使之竭誠採納可也義弼曰臣聞命矣敢不竭誠求得趁卽封進耶上曰爾爲灣尹以柔有名爲洪牧以剛稱之制邊之道剛勝於柔必使剛柔得中使江民得蘇可也潭陽府使李尙度進伏奏職姓名訖上曰弊邑矣善理可也順興府使許晪進伏奏職姓名訖上曰殘弊之邑下去善爲可也昌原府使柳文植進伏奏職姓名訖上曰爾是有將來之武弁須各別善治可也豐德府使吳載光進伏奏職姓名訖上曰善治可也全義縣監金思義進伏奏職姓名訖上曰勿以殘邑益加勵治此等處尤可見其治蹟矣上命書九傳諭榻前上曰守令等除七事先退可也命退承史以次退出
정조 15년
辛亥五月二十九日午時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上曰壯勇營提調及兵房兵曹判書入侍可也賤臣承命出與壯勇營提調金履素兵房金持默兵曹判書金文淳偕入上敎履素曰本營軍餉色郞廳何至今不爲差出乎履素曰本營事體自別不可不各別擇差而實無可合之人且是新設之事宜有一定之制故欲爲一番稟定後差出尙今遲緩矣上曰今筵稟定可也履素曰本營軍餉色郞廳今當差出矣爲任緊重不可不各別擇差而實乏可合之人勿拘時任前銜限以五品以上以爲通融擬入之地何如上曰依爲之出擧條上曰擧條旣已承批卿其退出閤外修望筒持入可也履素承命出持望筒以入祖承捧入上點下訖履素曰新除授本營郞廳鄭致綏方帶宗親府典簿矣本職仍兼雖有惠郞之已例係是創設之初宜有一定之規故敢此仰達矣上曰仍帶可也出擧條上敎文淳曰禁軍之移屬壯勇營者果皆有樂赴底意耶文淳曰渠輩雖微賤猶知近君之爲榮光家計稍實軍仗服色之足可擔當者果皆自願其他家在城外之類其心則不無樂赴之意而第以安土重遷之意或爲趑趄云矣文淳曰禁軍中旬今將設行而一軍色則專管龍虎營策應故財力每患不足在前中旬時賞格連以二軍色遺儲中隨所入筵稟取用矣今亦依此例爲之何如上曰依爲之出擧條持默曰本營將官中把摠履歷旣承成命而馬軍將領履歷亦當一體磨鍊定式矣各軍門別將履歷訓局則自亞將以下通擬禁御兩營則自兵使以下通擬本營別將履歷階梯不可無一定之式而自下不敢擅便何以爲之乎上曰自亞將至兵使已行人爲履歷而差除時單擬與三望俱不可擬議卿等以薦擬爲之可也持默曰別將履歷當依下敎擧行而稱號則依馬兵騎士別將之各隨軍號而稱之之例當以善騎別將稱號該哨將領亦當以善騎將依前稱號而善騎將履歷何以擧行乎上曰自邊地至內外將已行人爲履歷可也持默曰本營將官祿窠皆不責出於經費自本營餉色分給而堂下將官則各軍門猶有可據之例堂上將官之祿代以料受食事面甚未安今雖不以經費責出若依本營祿試射時以武藝廳減額料戶曹移送條中換作軍職祿二窠例自本營餉色所在武藝廳減額條米計減還送戶曹自戶曹以此米換作將官祿窠每朔分給似好係是餉色所管餉色提調旣登筵下詢處之何如上曰提調之意何如履素曰名以堂上將官以料代祿不但事無所據亦甚苟艱若使經費無損名色得當則餉色所管武藝廳減額米換作祿窠實涉便宜兵房所奏臣意無異同矣上曰依爲之出擧條命退諸臣以次退出
정조 15년
行都承旨洪明浩坐行左承旨李祖承坐右承旨李晩秀坐左副承旨柳文養坐直右副承旨李書九坐同副承旨李益運坐直注書李海隣仕直一員未差假注書洪時濟仕事變假注書李明淵仕
정조 15년
李祖承啓曰禁軍別將趙圭鎭明日以禁軍賞試射慕華館出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 15년
傳于李晩秀曰輪對官入侍
정조 15년
傳于洪明浩曰吏兵房承旨持歲抄入侍
정조 15년
以吏曹前承文博士李寅采歲抄別單傳于洪明浩曰初欲仍之不足責渠之從官比如逢春生芽則旣爲一人之見枳而有此處分因此又令一人欲蘇未蘇是豈平允之意特爲敍用此後此等處更或干預不知義理輕重其罪當十倍勘科令該房招致嚴飭
정조 15년
以吏曹李敬臣歲抄別單傳于洪明浩曰旣無李寅采矜恕之端渠之免於誣人之律於渠足矣此等交嚙之習在京華士族切禁況如渠遐外之人乎似此之人越之卽生道殺之之意然今番歲抄或皆用寬典渠名何必獨留罪案乎不敍分揀名下前持平三字抹下以參上例施行拔去於侍從案
정조 15년
兵曹口傳政事副司果趙得永
정조 15년
辛亥六月初一日卯時上御春塘臺抄啓文臣進箋課講入侍時行都承旨洪明浩行左承旨李祖承右承旨李晩秀左副承旨柳文養右副承旨李書九同副承旨李益運記事官李海隣假注書洪時濟記事官洪樂游徐有聞以次侍立上具翼善冠衮龍袍陞座承史以次入庭先行四拜禮訖分東西陞殿上曰試官引接可也引儀引試官應講抄啓文臣及侍臣直閣待敎入就拜位唱試官以下行四拜禮平身興試官吳載純李秉模朴祐源李晩秀徐榮輔率抄啓文臣尹寅基等行四拜禮陞殿進伏上命秉模書周農夫賀曾孫來止以其婦子饁彼南畝田畯至喜表題揭之仍下敎曰今日卽抄啓文臣陞六人進箋日也抄啓文臣例皆入來故兼有親臨講製之敎而日熱如此製述則皆令齊會於內閣以爲製進而只令應講可也上曰進箋三人勿爲應講以講義追後爲之可也晩秀曰試所承旨尙未啓下以何承旨爲之乎上曰同副承旨爲之而課講承旨則右副承旨爲之可也至金履喬纔讀而不通上曰朝家於抄啓文臣前後勸課果何如而今又如此豈有如許無狀之人乎金履喬之初不成樣尤可駭也今番則雖屬令前而後次又復如此則自內閣指名書送於吏曹及弘文館未通淸者無得臺通已通淸者勿許館錄雖於都堂錄勿爲擧論事分付可也以曺允大之用東人一句猶且見越於館錄則尤況不通於講筵之人乎館職自是文學之任也不得成樣於進講之類何能廁之於願問之職乎亦以此章言及於渠輩以爲着實讀書之地可也抄啓文臣進講訖上命試官先退試官等退出上曰進箋可也引儀引進箋抄啓文臣嚴耆韓用鐸洪秀晩入就位行四拜禮讀箋官鄭魯榮等陞御座前跪上曰三箋文一時偕讀可也讀箋文訖降復位引儀唱抄啓文臣四拜出上降座入內諸臣以次退出
정조 15년
辛亥六月初一日巳時上御誠正閣輪對官入侍吏兵房承旨持歲抄同爲入侍時行都承旨洪明浩行左承旨李祖承左副承旨柳文養假注書洪時濟記事官洪樂游徐有聞引儀李英孝濟用監主簿趙明師廣興倉奉事李明觀東氷庫別提鄭熙濟司僕寺判書韓大裕以次進伏訖上曰輪對官以次進前英孝進伏奏職姓名訖上曰所掌何事英孝曰差祭臚唱矣上曰有所懷乎英孝曰無所懷矣明師進伏奏職姓名訖上曰職掌何事明師曰入染矣上曰有所懷乎明師曰無所懷矣明觀進伏奏職姓名訖上曰職掌何事明觀曰米麪矣上曰遺在幾何明觀曰白米六千三百十七石零太一千五百六十三石零矣上曰有所懷乎明觀曰無所懷矣熙濟進伏奏職姓名訖上曰職掌何事熙濟曰氷丁矣上曰有所懷乎熙濟曰無所懷矣上曰遺在幾何熙濟曰四萬一千六百二十四丁矣大裕進伏奏職姓名訖上曰遺在比十年與五年前其零縮何如大裕曰年久之事臣未詳知而小臣待罪本寺之後別無大段零縮之事矣上曰太僕聞多弊瘼欲與都提調問議蘇革之方爾限三十年前以庫儲錢穀間五載比摠以待可也從當有下敎持入之時矣且聞多有借貸之事云借貸委折亦爲書入可也上曰輪對官先退可也上命文養書傳敎曰吏兵批歲抄點下者依例捧傳旨命退承史以次退出
정조 15년
備忘記慶州府尹姜彝正下直長弓一張長箭一部片箭一部筒兒一箇賜給
정조 15년
李益運啓曰卽見江原監司尹師國狀啓則油㾗狼藉殊欠敬謹所當還下送而係是雨澤形止故不得不捧入而奏御文字有此欠精事體所在誠甚未安該道臣推考何如傳曰允
정조 15년
洪明浩以吏曹言啓曰貞愍公礪良府院君宋玹壽宣諡今六月初十日定行於全羅道長水地云矣敢啓傳曰知道
정조 15년
李書九以漢城府言啓曰西部未婚未葬之類今始報來而未婚十五人中幼學金履喆二女禫月未盡姑未擇日幼學申德彬庶女以七月二十二日定期其前實無進行之勢云幼學金喜集定婚於廣州速達面居沈益祥女矣益祥以門戶之不敵退婚云故雖以更爲定婚斯速過行之意申飭姑不知早睌有不敢遲待而此外十一人則已皆過婚五部始爲了當故別單書入之意敢啓傳曰別單還出給豈可以二人之未及過婚爲一簣之歎乎幼學申德彬庶女則令戶惠堂別加顧助斯速過婚幼學金喜集則改定處又欲定於畿邑令畿伯優送幾貫錢幾包米使之過行如欲移定於京中亦令戶惠堂顧助此雖近於見牛未見羊各部勸婚後此二家爲完功之樞紐則其所賙給豈可泛忽乎凡事每多始勤而終忽之弊此雖一事完功之處比令初加倍用力然後可以示信王言此意令戶惠堂知悉則必當於周給之貫錢包米外宴床也衣服也遮帳鋪陳香炬籠燭也器鞍也凡係用於婚媾之具一一助給則渠之拔貧爲富亦渠數通之致有何過濫之可言乎卿亦知悉多發本府及各部吏隷遮擁治送可也
정조 15년
兵曹啓目一番內禁衛金景興等口傳施行何如判付啓依允次次作闕差定皆令今日內釐正爲良如敎
정조 15년
李祖承以御營廳言啓曰前軍色從事官金方行旣已敍用仍爲差下使之察任何如傳曰允
정조 15년
柳文養以義禁府言啓曰領運差使員法聖前僉使申暹拿致王府亟施徒配之典事承傳啓下矣申暹今方待命江原道襄陽府祥雲驛徒三年定配而以承傳內辭意具罪目依例發遣府書吏押送配所何如傳曰卽其漕運道內定配可也
정조 15년
柳文養以義禁府言啓曰領運差使員法聖前僉使申暹徒三年定配草記批旨內卽其漕運道內定配可也事命下矣申暹全羅道靈光郡法聖鎭徒三年定配而以承傳內辭意具罪目發遣府書吏押送配所之意敢啓傳曰允
정조 15년
辛亥六月初二日辰時上御誠正閣下直守令入侍時右承旨李晩秀左副承旨柳文養記事官李海隣洪樂游徐有聞慶州府尹姜彝正以次進伏訖上曰守令進前可也彝正進前奏職姓名訖上曰本府素是弊邑而其中第一痼弊卽奴婢也今此査摠之擧欲爲導和之政也自古流來之奴婢雖不可全然減之而至若頉役已久婚娶等事與平民爲之已至年久幾爲良民之類竝爲刷還則是豈予大釐正之苦心至意乎大抵刷官之法非朝家本意惟在於守令之得其人須體此意以寧失之意設或有不足於元數何必窮源探本盡數挑起之也此外海戶還上等許多弊瘼實非猝乍間盡言之事又非一朝一夕之所可釐正者也道伯下去時已有面諭者相議爲之則矯救之道斯可半矣須思振刷之方俾無委靡延拖之弊可也彝正曰聖念深軫民弊下敎如是縷縷臣敢不殫誠竭力以爲一分對揚之道乎上命宣諭訖命退諸臣以次退出
정조 15년
都承旨未差左承旨未差右承旨李晩秀坐直左副承旨未差右副承旨未差同副承旨李益運坐直注書李海隣仕直一員未差假注書洪時濟仕事變假注書李明淵仕
정조 15년
李益運啓曰御營廳將官來言今日本廳軍兵日次私習云矣敢啓傳曰待晴爲之
정조 15년
李益運啓曰大司憲洪檢執義李思祚掌令李祉永權儐持平韓致應李尙友牌招啓辭未下監察茶時之意敢啓傳曰知道
정조 15년
傳于李晩秀曰都承旨入侍
정조 15년
傳于李益運曰西北武士奬用先自有地處人然後可責眞箇興勸之方關西向有一二人令各營待成就草記之命而北道則尙未擧論甚是欠事地處好身手好體幹好者近於魏光軫初見此等之人不可置之蔭路任其潦倒先爲勸武然後行且收用況曾經承旨之姪乎使之待令者久矣召見則果合用濬源殿令魏光軫令訓局勸武其代以今番承傳陵官口傳差擬事分付該曹
정조 15년
吏曹口傳政事以李彦熙爲濬源殿令
정조 15년
李晩秀以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 15년
李益運以訓鍊都監言啓曰依傳敎濬源殿令魏光軫本局勸武軍官差定以爲肄習成就之意敢啓傳曰知道待稍熟卽爲草記可也
정조 15년
辛亥六月初三日辰時上御重熙堂都承旨入侍時行都承旨洪明浩記事官李海隣洪樂游徐有聞以次進伏訖上命書傳敎曰右副承旨聞有實病孔劇不得仕進云都承旨左承旨左副承旨俱有親病及身病云竝許遞前望單子入之待下批牌招察任命讀公事書判付訖命退承史以次退出
정조 15년
行都承旨柳戇坐行左承旨洪聖淵坐行右承旨嚴思晩未肅拜左副承旨李晩秀坐右副承旨李勉兢坐直同副承旨李洪載坐直注書李海隣仕直一員未差假注書洪時濟仕事變假注書李明淵仕
정조 15년
李晩秀啓曰大司憲洪檢執義李思祚掌令李祉永權儐持平韓致應李尙友牌招啓辭未下監察茶時之意敢啓傳曰知道
정조 15년
傳于李晩秀曰承旨前望單子入之
정조 15년
承旨前望單子入之柳戇洪聖淵李洪載李勉兢落點
정조 15년
傳于李晩秀曰政官牌招開政
정조 15년
傳于柳戇曰在外吏郞竝改差今日政差出
정조 15년
柳戇啓曰吏曹判書徐浩修參判朴祐源牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰無端牌不進徒煩酬應捧納承旨遞差此啓辭勿施仍以前牌申飭
정조 15년
李勉兢啓曰臣與同副承旨李益運伴直矣纔已遞差出去伴直無人右副承旨李洪載卽爲牌招何如傳曰允
정조 15년
承旨前望單子入之嚴思晩落點
정조 15년
有政吏批判書徐浩修參判朴祐源進參議未差右副承旨李勉兢進以李祖源爲吏曹參議朴吉源金孝建爲吏曹佐郞權熻爲長寧殿令金就行爲開城敎授延豊君單李𡊠校書博士單李漢喬著作單柳英喆故通德郞姜儀贈吏參例兼故正郞姜世胤贈吏議以上慶州府尹姜彝正兩代追贈以金履鍷爲禮安縣監
정조 15년
兵批判書金文淳慕華館中旬進去參判閔台爀入直進參議李夔參知孟至大病同副承旨李洪載進副護軍吳載徽李溏柳仁喆許溟副司直洪明浩李祖承柳誼李書九柳文養李祖源丁範祖徐有成金履禧李敬五李昌會金熙采李日運副司果韓用鐸尹序東金方行韓用和以上單付
정조 15년
李洪載啓曰卽見江原監司尹師國今六月朔朔膳進上啓本則油痕甚多有欠愼審事體所在極爲未安該道道臣推考警責何如傳曰允
정조 15년
李晩秀啓曰明日次對兩司當爲進參未肅拜呈告人員竝待開門牌招何如傳曰允
정조 15년
以兵曹節目事知相換單子傳于洪聖淵曰節目事知當差代全昌顯送于凡禁軍窠
정조 15년
以李彦豐囚單子傳于李勉兢曰何必捧供考律勘放
정조 15년
李晩秀以承文院都提調意啓曰院寫字官吳命養尹廷赫李善養全宗琰鄭敬周劉度基李東潤朴道洽金孝儉陞實及金樂瑞洪普運洪哲運有頉代肄習韓範仁洪勉健李甲麟安思豐全鎭亨閔聖澈金昌範李命奎李殷相白成漢方敬興李東鎭依例陞補付軍職冠帶常仕童蒙李東炫鄭景興趙應奎金快得李光逵筆才頗有成就之望屬于本院肄習使之鍊業何如傳曰允
정조 15년
洪聖淵以兵曹言啓曰禁軍口傳啓目判付內次次作闕差定皆令今日內釐正事命下矣依判下三內禁軍一百人內移屬壯勇營者爲二十一人餘存者爲七十九人而其中正領十人駕後禁軍七人交龍旗奉持二人兼習讀二人別將廳火砲二人壯勇營旗牌官一人合二十四人雖爲分屬於各番旣有自其廳久勤別無相妨於原存者故均排各番他番禁軍中移屬壯勇營十九人之代亦以三內餘存者移定充額則餘數爲三十六人此則以一內閑良禁軍與出身中從自願移送額外之代塡充釐正而見今餘闕爲十一窠矣其代以宣薦及各歧取才納馬人分排差定口傳書入而三內今盡區處則該番將自在當減之中三番內禁衛將田義顯減下來新番爲始闕內入番依下敎以五十人式各該番將領率入直之意敢啓傳曰知道一內番在初八日自一內番依定式入直而明日番則只於該番除雜頉只以實數入番後草記可也
정조 15년
洪聖淵以兵曹言啓曰一番內禁衛宣薦出身中自願額外者只是李潝一人故竝與宣薦閑良金時喆李殷常李栢等移送額外後口傳啓目以入之意敢啓傳曰知道
정조 15년
李勉兢以義禁府言啓曰時囚罪人李彦豐考律勘放事命下矣李彦豐傳旨內漕運事目本自嚴密法聖倉漕船三隻船之一時致敗一隻船之漂流外洋實前所未聞之事此莫非近日法綱隨處解弛雖以漕船事面之重大立法已久人心漸弛又從以奸計層出致有此等無前之報若無別般懲勵之擧向後奸弊將不知至於何境本事雖未及究竟以旣到之狀啓觀之船隻洋中致敗沙格無一渰沒此可疑也伊日風浪雖不知景色之何如而其所不順果如狀中辭緣則何不遲待風定徑先發船藉令發船何不作綜任其不知去向終至致敗乎此慢忽也有一於此法固難恕況難恕之端不一而足乎不善指路萬萬痛惡拿處罪取考律文則大典通編漕轉條有曰漕船指路護送時不用心致敗者所管邊將罷黜矣李彦豐罷黜放送何如傳曰允
정조 15년
工曹參議姜游疏曰伏以睿孝不匱惟我慈宮之誕辰將屆邦籙無疆惟我元子之初度此近一日內而兩慶集矣臣民欣企之誠曷有其極猗歟休哉惟慈宮惟元子誕辰之同月同日不但國朝以來初有之大慶抑亦載籍以來所無之盛事也如此大慶別宜揄揚傳示來許而元子誕降後敎文中惟以聆癸甲之英音又在慈宮載夙之日一句揷入而猶未及同月之休旣非單擧表章之事則敎文體裁不得不如是而然而以一句語八方兆民何以詳國家之有此希有之慶而千秋萬歲何以記聖世之有此前無之休耶又伏念慈宮誕辰之陳賀乃是應行之典而我聖上仰體慈宮撝謙之德多有權停之時而至於今年事體自別事當預爲稟定卽令知委以擧縟儀矣臣不勝區區之忱又陳出位之言伏乞聖明俯賜鑑諒今十八日亟擧陳賀之禮仍依稱慶之例以慈宮元子誕辰同月同日之慶特降敎文頒示遐邇俾一國臣民咸知億萬年之大慶以賁國家傳後之盛休焉臣無任激切祈懇之至省疏具悉慈宮誕日陳賀卽應行之禮也慈心不無張大每以承順爲慰悅之資自今年初度日在誕辰以予稱慶飾喜之心何後於爾請而稱賀節目之初一日入啓姑留中者卽仰體慈心也至於爾疏中以誕辰與初度日之同月同日稱慶頒敎之請此豈待頒諭而知之者也爾於前後隨事無隱者其心則誠嘉尙矣
정조 15년
辛亥六月初四日辰時上御重熙堂右承旨入侍時右承旨李晩秀記事官李海隣洪樂游徐有聞以次進伏訖上命書傳敎曰用人無方卽施措之先務太學之序齒猶屬之修明舊典文之敦都也蔭之部令也近皆申飭通融則各軍門騎士將一事每欲下敎而未果騎士將是豈淸顯設令果淸顯窠亦豈勝五衛將乎五衛將則文之吏曹玉堂武之宣薦與中庶無不通融而騎士將不但有曾前受敎其窠亦甚等閑則士夫武弁外絶不擧論近來惟王漢禎及關西人一二人爲之者雖見之其外未之聞焉事之無義莫甚於此此意大臣知悉申加嚴飭兩營此後中庶有薦有地處有履歷人勿拘通融擬望一以爲疏䖇之政一以廣用人之方事言于廟堂命退承史以次退出
정조 15년
都承旨未差左承旨李晩秀坐直右承旨李鼎揆在外左副承旨林濟遠在外右副承旨洪義榮坐直同副承旨未差注書李海隣仕一員未差假注書洪時濟仕直事變假注書李明淵仕
정조 15년
李晩秀啓曰大司憲洪檢執義李思祚掌令李祉永權儐持平韓致應李尙友牌不進監察茶時之意敢啓傳曰知道
정조 15년
傳于李晩秀曰大臣備局堂上引見
정조 15년
李晩秀啓曰新除授行右承旨嚴思晩今日不爲仕進卽爲牌招何如傳曰聞有實病許遞今日政差出待下批牌招察任
정조 15년
以吏曹參議李祖源牌不進罷職傳旨傳于李晩秀曰考績當前受由參判許遞與未差之代今日政差出待下批牌招察任
정조 15년
吏批有政判書徐浩修進參判參議未差左承旨李晩秀進以李鼎揆爲承旨黃昇源爲大司諫李身晦爲執義洪彦喆爲司諫姜世綸鄭景祚爲掌令李景溟尹九宗爲持平姜忱爲獻納金憬鄭東愼爲正言鄭東觀爲校理宋啓來爲尙衣僉正李祖範爲戶曹佐郞閔鍾顯爲吏曹參判李勉兢爲參議養賢主簿單洪秀晩奉常參奉單柳英喆
정조 15년
兵批判書金文淳病參判閔台爀入直進參議李夔參知孟至大病左承旨李晩秀進僉知金宗善李彦晉副司直李益運竝單付
정조 15년
李晩秀啓曰新除授左副承旨李鼎揆時在慶尙道慶州地斯速乘馹上來事下諭何如傳曰依啓
정조 15년
以吏曹參議李勉兢牌不進罷職傳旨傳于李晩秀曰只推更爲牌招
정조 15년
以吏曹參議李勉兢再牌不進罷職傳旨傳于李晩秀曰只推
정조 15년
傳于李晩秀曰承旨未差之代前望單子入之待下批牌招察任
정조 15년
承旨前望單子入之林濟遠洪義榮落點
정조 15년
李晩秀啓曰新除授左副承旨林濟遠時在慶尙道慶州地斯速乘馹上來事下諭何如傳曰依啓
정조 15년
李晩秀啓曰新除授左副承旨林濟遠以前任慶州府尹方在解由未出中何以爲之敢稟傳曰勿拘
정조 15년
以承旨房望傳于李晩秀曰仍
정조 15년
以江原監司尹師國狀啓江陵府使李集斗係是外補不敢直爲請罷其罪狀令攸司稟處事傳于洪義榮曰豈特曰事未前聞如許紀綱如許俗習不可尋常看過冠儒服儒者下凌上之不足爲此作黨悖惡之擧甚至匿置聖廟而其罪狀尤極矣況本事卽因廟堂回啓公文行會之事也而不過一從五禮儀成憲則名以儒生乃於思蟰之事寧或作拿乃爾乎近來遐俗雖曰不沾敎化今番之事關係非細該儒等令道伯以其當律亟加勘斷該倅事不但道狀聲罪如此爲邑倅使邑民任其行惡該府使李集斗先罷後拿其代令該曹口傳差出下送急於荷杖稱以封章上京者固已萬萬痛駭況所謂疏儒非別人卽犯者云嚴飭京兆如已上來犯者之自刑曹捉送者外竝令今日內還送本土後草記事分付
정조 15년
吏曹口傳政事以金履禧爲江陵府使
정조 15년
以江原監司尹師國狀啓金化縣監洪益烈爲先罷黜其罪狀令攸司稟處事傳于洪義榮曰當初差遣政爲近百歲兩老侍下也人亦頗有氣力意謂蕞爾金化庶不至於到卽回馬觀此狀辭以印符齎送兼官一款如是請罪該倅之不卽報營而送于兼官固可駭歸護之行不待營題而徑發稍異於擅移本事旣異常格不可循例踏下雖以兼官言之彼倅擧措之得宜與否姑無論印符事體關係何如則但當依例受置具由枚報而已豈可逢授於鄕色傳給巡營乎處事之不審可謂誰知烏之雌雄一而論罪一而掩垢道伯事亦未知其公正朝家不欲爲此不緊酬應此狀啓下廟堂草記稟處後原狀還下送政院之捧納無一言者難免不察該房承旨坐直承旨遞差此後此等狀啓當措辭而不爲措辭之謬例各別嚴飭
정조 15년
傳于洪義榮曰近以內局貿易藥料琥珀事內局責納於度支度支侵徵於市民爲弊不少至有承宣之筵奏纔令嚴飭該曹而此事政欲一番定式者予於御極以後每當春秋陵謁也尙方例以烏犀帶造入具單取旨而尙無依例許施之命者深軫市民貿易之弊也今日賓筵因言端國婚時品帶貿易之弊大臣亦言之以爲一帶之直恰踰中人十家之産云琥珀也烏犀帶也品帶也特擧其一端而已雖纖芥之微物侵徵於市廛名之曰貿易則市民之受困無關於大小多少而固自如今若爲市民除弊則所謂貿易之法將如之何矯救可以息肩而樂業乎査問該曹該暑以其救弊之方論理草記事言于廟堂
정조 15년
李晩秀以兵曹言啓曰禁軍口傳啓目草記傳曰知道一內番在初八日自一內番依定式入直而明日番則只於該番除雜頉只以實數入番後草記可也事命下矣今日入番禁軍除雜頉實數爲七十六人矣敢啓傳曰知道
정조 15년
洪義榮以兵曹言啓曰中旬試射時射砲技藝入格之類別單中各其名下依例懸註而將校騎芻沒技及鐵箭三矢一百五十步以上入格人依定式別單中亦爲懸註以入之意敢啓傳曰知道
정조 15년
洪義榮以備邊司言啓曰市民貿易矯弊之方査問該曹該署又爲招致六矣廛頭頭人先問貿易弊端則渠矣所告內度支貿納之物非必皆稀罕價貴之物物主輩如聞貿易一出則必操弄百端價直不啻騰五倍六倍以故以犀帶言之一事之價殆至千金以嘉禮時髢髮言之一部之價給爲二千餘金此皆廛民收斂副急者而及其受價俱不滿二百金之數擧一而反他可類推若論國役之重市弊之積則恐無過於貿易一事而第念身爲市民竝與此等事而不爲效力則安在其爲民之義也反覆詰問所對大略如此蓋其初頭說弊由於眞心末梢結辭出於修飾當此聖念憧憧爲市民必欲釐弊之日如或一例牽礙不爲特地矯革則此豈廟堂盡心對揚之道乎凡係貿易雖非假手於市民若自度支改立規模別般團束以爲臨時取用之圖則未必不及於廛民鳩得之時自今以後市廛貿易名色永爲革罷則在渠實爲天高海闊之恩澤而但念御藥藥材或有時急難得之物則渠輩道理決不當坐以視之此則協力曹隷四散求納實是不可廢之事以此定式之意分付度支何如傳曰詩曰邦畿千里惟民所止畿內猶然況都下乎都下無非游手而效力者惟廛民近來人齒日繁生之者食之者用之者多寡各相顯異則市民之賭利不如古亦可推知反又以科外微物稱以貿易其爲弊如許此所以必欲釐正使卿筵退後草記稟處者也觀此草記渠輩之先後說不同卽修飾之參錯非眞情中出來明若觀火又詢問之豈可徒然而止乎記昔先王有敎曰苟利於民肌膚何惜予常誦聖訓夙宵不敢忽則市民爲邦本中邦本今於爲渠輩利益之事肌膚且不惜況御藥乎自今市廛貿易之弊永爲除罷事分付非不知或多掣礙至於御藥緊用之切求者自當自至渠輩之來而求售者亦何必禁之乎令度支知悉可也
정조 15년
洪義榮以備邊司言啓曰江原監司尹師國金化縣監洪益烈罷黜狀啓啓下廟堂草記稟處事命下矣洪益烈之急於歸護未及報營徑發京行揆以人情無足爲怪但兵符則送于兼官印信則身自帶去自是守令越界作行時應行之事而此則竝符印一時齎送雖不免有違格例然古人曰方寸亂矣設有格例做錯何必以此遂至啓罷乎金化縣監洪益烈待親病差復卽爲還官事分付兼官之不受印符逢授鄕色致有此葛藤殊未穩當狼川縣監吳相祿推考何如傳曰允
정조 15년
洪義榮以備邊司言啓曰本司武郞廳徐潤載奔走勤仕已滿十五朔依例陞敍或守令除授事捧承傳施行何如傳曰允
정조 15년
吏曹參判朴祐源疏曰伏以臣本生老母今年八十有一矣居常凜綴若不保朝夕而忽於夜間重添暑感兼以挾食症情危惡昏瞀不省臣終鮮兄弟獨自扶將實無頃刻離捨之勢天牌儼臨末由承膺玆敢忙陳短章仰籲於孝理之下伏乞聖慈俯賜諒察特許遞免以便救護以安私分不勝幸甚云云答曰省疏具悉卿其勿辭救護母病
정조 15년
行都承旨柳戇坐左承旨李晩秀坐直右承旨洪義榮坐左副承旨李敏采坐右副承旨韓用龜解由啓辭未下同副承旨李益運未肅拜注書李海隣仕直一員未差假注書洪時濟仕事變假注書李明淵仕
정조 15년
李晩秀啓曰明日再明日國忌齋戒正日相値視事頉稟之意敢啓傳曰知道
정조 15년
李晩秀啓曰御營廳將官來言今日本廳軍兵日次私習云矣敢啓傳曰習陣亦有下雨時頉稟之例則私習之一直取稟徒煩酬應此後無敢如是事分付
정조 15년
李晩秀啓曰大司憲洪檢未肅拜執義李身晦掌令鄭景祚姜世綸持平尹九宗在外持平李景溟牌招啓辭未下監察茶時之意敢啓傳曰知道
정조 15년
傳于李晩秀曰在外承旨許遞與未差之代前望單子入之待下批牌招察任
정조 15년
承旨前望單子入之蔡弘履李敏采李昌會韓用龜落點
정조 15년
禮曹今十八日惠慶宮誕辰陳賀時應行節目依前例磨鍊令各該司照例擧行何如判付啓旣承慈敎仰體爲煩志陳賀以進表裏爲之爲良如敎
정조 15년
傳于李敏采曰未肅拜刑曹參判許遞亞卿之乏人莫甚於近日後日政問于大臣正三品中三望加望事分付銓曹
정조 15년
吏曹口傳政事以兪漢謨爲江陵府使
정조 15년
傳于李敏采曰政官牌招開政
정조 15년
傳于李敏采曰今番因三內移屬事知之其中有年至七十仕近三十年者不知則已院知之豈令更待久勤當次乎且以公事言之趁此未愈耗前送之亦爲除鎭弊之一端三內禁軍移屬中池得球今日政邊將見窠差送事分付兵曹
정조 15년
傳于李敏采曰京兆堂上中老病人許遞近來差擬非老則病是豈每勤申飭之意此後則政院各別察飭
정조 15년
傳于李敏采曰刑曹參判方在由告中許遞今日政差出
정조 15년
李晩秀啓曰吏曹判書徐浩修參判閔鍾顯參議李勉兢牌不進推考傳旨及罷職傳旨今方捧入而特敎申飭纔過數日又復違召不卽開政揆以事體極爲未安判書參判更爲牌招何如傳曰委折問啓
정조 15년
李益運啓曰吏曹參議李勉兢牌不進罷職傳旨傳曰只推
정조 15년
李晩秀啓曰委折問啓事命下矣問于吏曹判書徐浩修則以爲臣身非已有夷險躁濕何敢爲趨避之計哉第於是識卽是從前僨誤之地自劃有素株守難變而向緣飭敎截嚴拚棄廉防冒昧趨承祗欲以大政前爲瓜熟之限數旬黽勉粗伸義分而已今則政日只隔一望以臣才具精力萬無堪承之路如或不星而冒當致有公私狼狽則毁劃之罪反甚於逋慢之辜短疏陳懇見格瞻院不得已冒死違牌伏地悚懍恭俟鈇鉞之誅云問于參判閔鍾顯則以爲臣於前後見識有除輒應亶由於感激隆眷筋力自效之微忱則到今豈敢爲占便之圖而第伏念行公之長僚旣已違牌臣之獨赴政席實有所難安者自犯違召之罪惶恐隕越不知所達云問于參議李勉兢以爲臣於銓地所被人言萬萬危怖實非尋常彈駁之比雖荷聖上之曲疪前後昭晣保有今日而銓地一步夢魂猶驚政牌之下寧伏逋慢之罪不敢爲隨參之計荐犯違傲仰煩酬應伏地惶懍恭俟嚴誅云矣敢啓傳曰冢宰有國重任也處義不可迫束向者飭敎中玩弄二字伊後欲改未改則其所難安不是異事況自前當都政也無端以數十窠除留至有大臣之請推則政格之本不留意亦可推知由前由後今番則姑爲諒實合禮使之義判書徐浩修特爲許遞前望單子入之參判閔鍾顯更卽牌招更鼓將下不待判書前望批下仍令開政至於三銓事苟有一分知感之心躁濕且不避幺麽隨衆赴政有何人力之事乃敢如是容說乎出脚之後獨避參政亦豈有如許事體以李勉兢參政與否更煩酬應則是國無法紀問啓勿施亞銓承牌後使之出去以三銓獨政擧行只出緊任事分付政廳
정조 15년
傳于李晩秀曰玉堂下番番次苟艱在京未肅拜人員竝許遞今日政差出待開門牌招入直
정조 15년
傳于李晩秀曰當初勸武時皆謂一蹴到矣如是僚倒殊非拔用之意昨冬都政之不爲擧論兵判事未知爲然今適有闕柒谷府使徐有秉營將中軍虞候中擬入
정조 15년
傳于李晩秀曰在外五衛將改差今日政差出
정조 15년
有政吏批判書未差參判閔鍾顯承牌後出去參議李勉兢進左副承旨李敏采進以金方行爲校理林道浩爲修撰金熙采爲副修撰李洪載爲戶曹參議金方行爲東學校授洪明浩爲刑曹參判宋應休爲柒谷府使
정조 15년
兵批判書金文淳進參判閔台爀參議李夔病參知孟至大入直左承旨李晩秀進以申應顯呂善亨吳載徽爲副摠管李郁延林栽洙爲五衛將朴挺玉爲忠壯將吳正根爲僉知池得球爲彌助項僉使嚴思晩洪聖淵李洪載爲副司直再政以申昕柳載河爲五衛將趙光鑽爲忠壯將
정조 15년
傳于李晩秀曰徐有秉旣有今日政陞擬之命則許多營將中軍無端留窠直爲出去似因司謁誤傳之致旣有文跡不可無飭亞尹差代事亦然此則與文跡有異當該判書金文淳從重推考參議李勉兢推考該房承旨遞差前望單子入之待下批牌招察任三政以李敬大爲五衛將徐有秉爲尙州營將李益懋爲忠壯將
정조 15년
李晩秀以奉常寺都提調提調意啓曰東籍親耕田所種大麥打作則所出爲九石五斗小麥打作則所出爲一石三斗之意敢啓傳曰知道
정조 15년
李晩秀以壯勇營言啓曰壯勇衛邊將久勤之每都目遷轉已有定式而至於初仕一路尙未及區處向來兩營騎士設置時守部兩窠之出於都政者皆付之兩營騎士間因西銓長筵達兩營騎士久勤各一人取才居首各一人外移付於方外京鄕有薦出身事旣有定式方外猶許通融則以本營之體貌壯勇衛之勞苦宜有遷轉之規自今壯勇衛閑散窠每都政一人從久勤遷轉之意分付銓曹何如傳曰允
정조 15년
李晩秀以漢城府言啓曰因江原監司尹師國狀啓江陵儒生如已上來自刑曹捉送者外竝令今日內還送本土後草記事命下矣臣卽地發甘於各部使之一一搜尋於坊曲一邊多發府隷遍行鄕儒蹤跡之可接處廣加探索而開東後始聞闕下朝房及各處閭家多有來接者云故使府隷一竝入來於本府厥數爲五十四人而此外散在各處者儒生等處面面査問則皆以爲與之同來者姑爲此數而其餘諸人或未及涉津或未及入城云故更令各部隨其入京這這探問續續搜送以爲次第下送之地而目下已上來之五十四人成命之下不可一刻稽滯故卽地出付邸人一竝發送本土之意敢啓傳曰知道
정조 15년
洪義榮以義禁府言啓曰江陵府使李集斗拿處事傳旨啓下矣李集斗時在任所云依例發遣府書吏拿來何如傳曰待待命拿囚可也